กรมชลประทาน พร้อมรับมือฝนตกหนัก เก็บกักน้ำให้ได้มากที่สุด
นายวัชระ เสือดี ผู้ทรงคุณวุฒิด้านวิศวกรรมชลประทาน(ด้านบำรุงรักษา) กรมชลประทาน เปิดเผยว่า เนื่องจากปัจจุบันมีปริมาณฝนตกกระจายตัวเพิ่มมากขึ้น ทำให้สถานการณ์ค่าความเค็มในลุ่มน้ำเจ้าพระยาอยู่ในเกณฑ์ปกติ ปัจจุบัน(19 ก.ค. 64) ที่สถานีสูบน้ำประปาสำแล วัดค่าความเค็มได้ .016 กรัม/ลิตร ไม่ส่งผลกระทบต่อการผลิตน้ำประปา แต่อย่างไรก็ตาม กรมชลประทาน ได้เตรียมพร้อมรับมือสถานการณ์น้ำทะเลหนุนสูงอีกครั้งในช่วงปลายเดือนนี้ ด้วยการสำรองน้ำไว้บริเวณเหนือเขื่อนพระรามหก สำหรับใช้ผลักดันน้ำเค็มในช่วงเวลาดังกล่าว พร้อมลำเลียงน้ำล่วงหน้าจากเขื่อนเจ้าพระยามายังสถานีสูบน้ำสิงหนาท เพื่อควบคุมคุณภาพน้ำในแม่น้ำเจ้าพระยาตอนล่างให้อยู่ในเกณฑ์ที่กำหนดในช่วงน้ำทะเลหนุนสูงอีกครั้งขณะที่ กรมอุตุนิยมวิทยา คาดการณ์ว่า ตั้งแต่วันที่ 18 – 24 ก.ค. 64 มรสุมตะวันตกเฉียงใต้ที่พัดปกคลุมทะเลอันดามัน ประเทศไทยและอ่าวไทยมีกำลังแรงขึ้น ในขณะที่ร่องมรสุมพาดผ่านประเทศเมียนมาและลาวเข้าสู่หย่อมความกดอากาศต่ำบริเวณทะเลจีนใต้ตอนบน ส่งผลให้ประเทศไทยตอนบนมีปริมาณฝนตกเพิ่มขึ้นและมีฝนตกหนักในบางแห่ง จึงได้กำชับไปยังโครงการชลประทานทั่วประเทศ ให้ติดตามสถานการณ์น้ำท่าและสภาพอากาศอย่างใกล้ชิด พร้อมบริหารจัดการน้ำในอ่างเก็บน้ำและน้ำท่าในแหล่งน้ำธรรมชาติให้เกิดประสิทธิภาพสูงสุด และควบคุมปริมาณน้ำในอ่างเก็บน้ำต่างๆ ให้อยู่ในเกณฑ์ควบคุมอย่างเคร่งครัด ควบคู่ไปกับการเก็บกักน้ำไว้ในอ่างฯ ให้ได้มากที่สุด รวมทั้งปรับการระบายน้ำอย่างเหมาะสมและสอดคล้องกับปริมาณฝน เพื่อไม่ให้กระทบต่อพื้นที่ด้านท้ายอ่างฯ ภายใต้การตรวจสอบอาคารชลประทานทุกแห่ง ให้สามารถใช้งานได้เต็มศักยภาพและกำจัดวัชพืชไม่ให้กีดขวางทางน้ำอยู่สม่ำเสมอ โดยหากประชาชนต้องการความช่วยเหลือ ติดต่อได้ที่โครงการชลประทานใกล้บ้าน หรือโทรสายด่วนกรมชลประทาน 1460